મારી એ બિલ્લીએ ત્રણ બચ્ચાંઓ આપ્યા હતાં. એ ત્રણેને તેણે બોક્સમાં રાખી દીધા અને હમેશાં તેની આસપાસ રહીને એની સંભાળ રાખતી પણ તોય તેને ઘણીવાર બહાર જવું પડતું. પોતાનાં બચ્ચાઓને મારા અથવા ભગવાન ભરોસે મૂકીને તે જતી. બીજી બિલ્લીઓ અને તેના પહેલાંના બચ્ચાઓ તો તેની પાસે વધારે નહોતાં આવતા પરંતુ એક બિલાડો વારંવાર ત્યાં ચક્કર લગાવતો. એક દિવસ એક નવજાત બચ્ચાને તે ખાઈ ગયો ! મા આમ તેમ જાય એટલે ખાઈ જાય. એક દિવસ બિલ્લી બચ્ચાંઓને મોઢામાં પકડી બીજે કયાંક લઇ ગઇ. કદાચ વધારે સુરક્ષિત ઠેકાણે રાખવા. પછીથી ખબર પડી કે તે મોટો બિલાડો વાટ જ જોતો હતો કે કયારે મા થોડી ખસે કે હું ખાઈ જઉં અને તે ખરેખર બાકીનાને ખાઈ જ ગયો. બિલ્લી થોડીવાર અવાજ કાઢીને બચ્ચાંઓને બોલાવતી રહી પણ જયારે બચ્ચાઓ તરફથી કોઈ પ્રત્યુત્તર ન આવ્યો ત્યારે બિચારી ઉદાસ અને ગુમસુમ થઈને ફરતી રહી અને પછી બેસી ગઈ !